Helen Hunt

Helen Elizabeth Hunt (sündinud 15. juunil 1963 Californias Culver Citys) on ameerika filminäitleja, -režissöör ja stsenarist.

Ta on tuntud ka filmidest "Bobby", "Mida naised tahavad", "Enam paremaks minna ei saa", "Anna edasi", "Kaldale uhutud" jne.

Tema esimene lavastatud film oli 2007. aasta "Juhuslik kohtumine". Kuid juba varem oli ta lavastanud mitu seriaali "Hull sinu järele" episoodi. Ta on lavastanud seriaali "Californication" kaks episoodi.

1994 hakkas Hunt kohtama Hank Azariaga. Nad abiellusid 1999 ja lahutasid 17 kuud hiljem. Azaria on üks "Simpsonite" näitlejatest ja Huntki mängis 1998 ühes "Simpsonite" episoodis.

2001 alustas ta suhet režissööri Matthew Carnahaniga, aga nad ei abiellunud. 2004 sündis neile tütar. Nad kolisid lahku 2017.

Tunnustus 

Peaosa täitmise eest seriaalis "Hull sinu järele" nimetati Hunt "Emmy" kandidaadiks igal aastal 1993–99 komöödianäitlejatari kategoorias ja võitis neist 4 viimast. "Kuldgloobuse" kandidaadiks nimetati ta igal aastal 1993–98 muusikali- või komöödianäitlejatari kategoorias ning võitis neist kolm: 1994, 1995 ja 1997.

1998 pälvis Hunt naispeaosatäitja "Oscari" ja "Kuldgloobuse" filmiga "Enam paremaks minna ei saa".

2013 nimetati ta "Oscari", "Kuldgloobuse" ja BAFTA auhinna kandidaadiks naiskõrvalosatäitja kategoorias filmi "The Sessions" eest. Ta ei võitnud neist ühtki.

Ameerika Ühendriikide filminäitlejad
Ameerika Ühendriikide filmilavastajad
Ameerika Ühendriikide stsenaristid
Sündinud 1963